section_heading: Europska Formula 3
paragraph_text: Nakon drugog mjesta u Formuli Renault 2.0 Alps, Leclerc se 2015. počeo utrkivati u Europskoj Formuli 3 za momčad Van Amersfoort Racing. Prvo postolje osvaja u prvoj rundi na Silverstoneu u drugoj utrci, a prvu pobjedu na trećoj utrci na istoj stazi. Na sljedeće tri utrke druge runde u Hockenheimringu, osvaja dva postolja i pobjedu, a u trećoj rundi na stazi Pau osvaja tri postolja. Nakon što je na Monzi upisao prvo odustajanje u sezoni, na stazi Spa-Francorchamp ostvaruje treću pobjedu i preuzima vodstvo u ukupnom poretku vozača. Odličnu formu zadržava i na sljedeće tri utrke šeste runde na Norisringu, kada ostvaruje pobjedu i postolje. No u nastavku sezone u sljedećih pet rundi, odnosno 15 utrka, ne uspijeva više doći do pobjede i postolja, te sezonu završava na četvrtom mjestu s 363,5 bodova.